Búist við að vegurinn við Hafnarfjall opnist fyrir hádegi Hálkublettir og skafrenningur er enn víða á vegum á Vesturlandi . Ófært hefur verið undir Hafnarfjalli síðan í gærkvöldi en þar hefur geysað leiðindarveður . Skyggni og aðstæður til aksturs eru þó heldur að batna eftir að birtu fór að gæta í morgun . Margir urðu að skilja bíla sína þar eftir í vegköntum og utan vegar í gærkveldi . Að sögn Theodórs Þórðarsonar yfirlögregluþjóns var núna um níuleitið verið að koma flutningabíl upp á veginn sem fór útaf við Hafnará . Hann segir að í framhaldi af því verði kannað með hreinsun vegarins suðurúr , frá Hafnará og að Hvalfjarðargöngum . Theodór segir að fljótlega eða í síðasta lagi um hádegi megi gera ráð fyrir að vegurinn verði opnaður fyrir umferð , en núna á tíunda tímanum voru þó flutningabílar sem voru stopp í Borgarnesi í nótt að þoka sér áleiðis suður á bóginn . Samkvæmt tilkynningu frá Vegagerðinni er sumsstaðar ófært í uppsveitum Borgarfjarðar . Þá eru hálkublettir og éljagangur á Bröttubrekku og hálkublettir og skafrenningur á Snæfellsnesi . Mikill snjór hefur safnast á þéttbýlisstaðina Borgarnes og Akranes og færð spillst . Búið er að hreinsa helstu stofngötur á Akranesi en þar hafa sjö snjóruðningstæki verið að störfum síðan í nótt , að Sigurður Þorsteinssonar verkstjóra gatna - og tækjasviðs hjá Akraneskaupstað .